**H Ιουστίνη Φραγκούλη-Αργύρη γεννήθηκε στη Λευκάδα, όπου τελείωσε τη δημοτική και μέση εκπαίδευση. Απόφοιτος του Πολιτικού Τμήματος της Νομικής Αθηνών, δημοσιογραφεί από το 1983 σε ημερήσιες εφημερίδες και σε περιοδικά της Ελλάδας.**

**Είναι μέλος της *ΕΣΗΕΑ , ενώ* έχει εργαστεί κατά διαστήματα στους ραδιοφωνικούς σταθμούς Σκάι, Flash 9,61, EPA 5, Δημοτικό Ραδιόφωνο Αθήνας καθώς και στην Ελληνική Τηλεόραση *(ΕΤ)*.**

**Από το 1989 ζει στο Μόντρεαλ του Καναδά, όπου εργάσθηκε ως ανταποκρίτρια του *Αθηναϊκού Πρακτορείου Ειδήσεων*(μέχρι Μάιο 2015) και απασχολείται ταυτόχρονα στα διάφορα ομογενειακά μέσα του Καναδά και της Αμερικής, ενώ συνεργάζεται με την εφημερίδα *The Huffington Post.***

**‘Εχει γράψει βιογραφίες, μυθιστορήματα, διηγήματα και περιηγητικά βιβλία, όλα ευπώλητα.**

**Τα μυθιστορήματά της «Η Τρικυμία» και «η Κοντυλένια του Νησιού, απο τις εκδόσεις Ενάλιος- Ωκεανός γνώρισαν μεγάλη επιτυχία και ενθουσιώδη αποδοχή από το αναγνωστικό κοινό.**

**Είναι Πρόεδρος του Λυκείου των Ελληνίδων Μόντρεαλ με έντονη δραστηριότητα στην δημιουργία μακροπολιτισμού στην Ελληνική Διασπορά του Καναδά.**

**Αναδείχθηκε ως η ΕΛΛΗΝΙΔΑ ΤΗΣ ΧΡΟΝΙΑΣ το 2018 απο την Ελληνική Κοινότητα Μείζονος Μοντρεάλ.**

**Η Ιουστίνη με αφορμή την έκδοση της πολύ ενδιαφέρουσας βιογραφίας του καθηγητή Ξενοφώντα Βεργίνη, έγινε η αιτία να γνωρίσω τον άνθρωπο Βεργίνη, έναν οξυδερκή ακαδημαϊκό, δραστήριο πολιτικό, λίαν επιτυχημένο επιχειρηματία σε έναν τομέα άκρως ανταγωνιστικό, και κυρίως έναν άνθρωπο με βαθιά ενσυναίσθηση και αστείρευτη αειθαλή δημιουργικότητα.**

**Η γνωριμία και η συνάντησή μας ήταν μια έκπληξη για μένα. Σύντομα κατάλαβα γιατί η Ιουστίνη είχε αναλάβει να γράψει την επίσημη βιογραφία του.**

**Γνώρισα έναν άνθρωπο ευγενικό και ευειδή, φαινομενικά απλό και οικείο, για να διαπιστώσω σύντομα από τις πρώτες μας κιόλας συζητήσεις ότι πίσω από την απλότητα εκείνη κρυβόταν μια ισχυρή, πολυσχιδής προσωπικότητα, γεμάτη γοητεία και μυστήριο. Αντελήφθην ότι είχα απέναντί μου έναν άνθρωπο που αποτελούσε την προσωποποίηση της κοινής λογικής! Της τόσο δυσεύρετης κοινής λογικής! Έναν άνθρωπο που ανάβλυζε απλότητα σοφίας την οποία και μετέδιδε με απίστευτη εύκολία.**

**Το βιβλίο «Πέρα από τον Ορίζοντα», είναι, λοιπόν, ο αφηγηματικός καμβάς της περιπετειώδους και συγκινητικής ζωής μιας διακεκριμένης προσωπικότητας, ενός ανθρώπου που γεννήθηκε με «το σημάδι του ηρακλέους», ενός αεί μαχητή, που οι πολλές δυσκολίες της ζωής δεν στάθηκαν παρά το εφαλτήριο μιας πολύ επιτυχημένης μακράς πορείας στην κατάκτηση της γνώσης και της ίδιας τής ζωής. Διότι η Ζωή στο ανώτατο επίπεδό της, στο ζενίθ της, είναι μια περιπόθητη χώρα που πρέπει κανείς να την κατακτήσει μέσα από αγώνες για να αισθανθεί ότι την έχει γευτεί ως το μεδούλι, ότι πάτησε πράγματι πάνω στο σώμα της, ότι άντλησε όλη της τη σοφία…**

**Από μικρός στον αγώνα και στον πνευματικό μόχθο -όπως φαίνεται στην βιογραφία αυτή την οποία αποδίδει με συγκινητική γλαφυρότητα η Ιουστίνη- με ακραιφνή στηρίγματα τις μεγάλες οικογενειακές και κοινωνικές αξίες, με αυτές τις αειθαλείς αξίες για πυξίδα στο ταξίδι της ζωής, ο Ξενοφών Βεργίνης, κατόρθωσε σφαιρικά και στην ολότητά του ό,τι λίγοι καταφέρνουν: να φτάσει ψηλά, χωρίς παρεκκλίσεις, δίχως να χάσει την γνησιότητά του, πάντα συνδεδεμένος με τις ρίζες του, και χωρίς ποτέ να λησμονήσει όσους τον ευεργέτησαν και του έδειξαν τον δρόμο που πήρε: Τον δύσκολο, τον εν πολλοίς μοναχικό δρόμο της Αρετής.**

**Από διψασμένος για γνώση μαθητής, ήρθε η ώρα που έγινε ο ίδιος διδαχός. Δάσκαλος εμπνευσμένος και αφοσιωμένος μιας νέας γενιάς που της μετέδωσε τη δική του αποκτημένη φώτιση με παρρησία, με αυταπάρνηση και ανοιχτοχεριά.**

**Διαβάζοντας τη βιογραφία του μικρού ξυπόλητου παιδιού από τους Τσουκαλάδες, που διήνυε πολλά χιλιόμετρα ποδαρόδρομο για να πάει στο σχολείο, το αγόρι που διάβαζε μέσα στον ελαιώνα, που ρουφούσε τα λόγια των δασκάλων του με αστείρευτη δίψα, τα συναισθήματα που γεννώνται είναι πολλά: Συγκίνηση, συμπάθεια, συμπόνοια, τρυφερότητα, θαυμασμός, έκπληξη, και πάλι θαυμασμός απεριόριστος…**

**Η Ιουστίνη Φραγκούλη-Αργύρη με την αγχίνοια που τη διακρίνει σε ό,τι καταπιάνεται, κατάφερε να μας δώσει ένα βιβλίο που χτυπάει κατευθείαν στην καρδιά του αναγνώστη: όχι μια απλή βιογραφία ενός επιφανούς ανδρός, αλλά ένα εγχειρίδιο αγώνα και πορείας στον μακρύ και δύσκολο δρόμο της ζωής. Ένα βιβλίο που διαβάζοντάς το, αντιλαμβάνεσαι τι ακριβώς είναι η ουσία μιας κοινωνίας: παιδεία-οικονομία-πολιτική-επιχειρηματικότητα. Θα μπορούσε άνετα να φέρει, εκτός από τον πολύ επιτυχημένο τίτλο «Πέρα από τον Ορίζοντα» και τον υπότιτλο: Η Τέχνη της Ζωής.**

**Ιδού λοιπόν, η «τέχνη της ζωής» μέσα από την εξαιρετική βιογραφία του Ξενοφώντα Βεργίνη «Πέρα από τον Ορίζοντα» της Ιουστίνης Φραγκούλη-Αργύρη!**